Henover weekenden er der blevet konstateret smitte med coronavirus på yderligere tre minkfarme i Nordjylland. Det bekræfter Fødevarestyrelsen over for TV2 Nord. - Så nu er der ni smittede besætninger i alt, siger Nikolas Hove, der er beredskabschef hos Fødevarestyrelsen, til TV2 Nord. Alle tre nye tilfælde ligger i Hjørring Kommune. Beredskabschefen oplyser, at de nu lægger en såkaldt 'jernring' rundt om besætningerne. - Helt kort sagt, så lukker vi besætningerne ned, så der ikke kommer mink ud af besætningerne. Folk, der arbejder i besætningerne, skal have masker på og skal huske at skifte tøj og gå i bad, hver gang de går ind og ud af besætningerne, siger Nikolas Hove til TV2 Nord og fortsætter: - Og så tæller man mink op for at sikre, at der ikke forsvinder mink fra besætningerne, siger han.

Opsummering:
Fødevarestyrelsen oplyser, at der nu er i alt ni besætninger i Nordjylland, der har været konstateret smittet med covid-19.